CELEX: 32022D0346
Language: bg
Date: 2022-03-01 00:00:00
Title: Решение (ОВППС) 2022/346 на Съвета от 1 март 2022 година за изменение на Решение 2014/512/ОВППС относно ограничителни мерки с оглед на действията на Русия, дестабилизиращи положението в Украйна

2.3.2022   
               
               
                  BG
               
               
                  Официален вестник на Европейския съюз
               
               
                  L 63/5
               
            
         РЕШЕНИЕ (ОВППС) 2022/346 НА СЪВЕТА
         от 1 март 2022 година
         за изменение на Решение 2014/512/ОВППС относно ограничителни мерки с оглед на действията на Русия, дестабилизиращи положението в Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 31 юли 2014 г. Съветът прие Решение 2014/512/ОВППС (1).
                  
               
                     (2)
                  
                  
                     Съюзът остава непоколебим в подкрепата си за суверенитета и териториалната цялост на Украйна.
                  
               
                     (3)
                  
                  
                     На 24 февруари 2022 г. президентът на Руската федерация обяви военна операция в Украйна и руските въоръжени сили започнаха нападение срещу Украйна. Това нападение представлява грубо нарушение на териториалната цялост, суверенитета и независимостта на Украйна.
                  
               
                     (4)
                  
                  
                     В заключенията си от 24 февруари 2022 г. Европейският съвет осъди по възможно най-категоричен начин непровокираната и неоправдана военна агресия на Руската федерация срещу Украйна. С незаконните си военни действия Русия грубо нарушава международното право и принципите на Устава на ООН и подкопава европейската и световната сигурност и стабилност. Европейският съвет призова за спешна подготовка и приемане на допълнителен пакет от индивидуални и икономически санкции.
                  
               
                     (5)
                  
                  
                     С оглед на сериозното положение и в отговор на военната агресия на Русия срещу Украйна, е целесъобразно да бъдат въведени допълнителни ограничителни мерки по отношение на предоставянето на специализирани услуги за финансови съобщения на някои руски кредитни институции и техните руски дъщерни дружества, които са от значение за руската финансова система и спрямо които вече се прилагат ограничителни мерки, наложени от Съюза или от партньорски държави и, с някои изключения, по отношение на ангажирането с Руския фонд за преки инвестиции. Целесъобразно е също така да се забрани, с някои изключения, предоставянето на евробанкноти на Русия.
                  
               
                     (6)
                  
                  
                     Необходими са по-нататъшни действия от страна на Съюза за изпълнението на определени мерки.
                  
               
                     (7)
                  
                  
                     За да се гарантира ефективността на мерките, предвидени в настоящото решение, то следва да влезе в сила в деня на публикуването му.
                  
               
                     (8)
                  
                  
                     Поради това Решение 2014/512/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2014/512/ОВППС се изменя, както следва:
            
                        1)
                     
                     
                        вмъкват се следните членове:
                        
                           „Член 1д
                           Считано от 12 март 2022 г. се забранява предоставянето на специализирани услуги за финансови съобщения, които се използват за обмен на финансови данни, на юридическите лица, образуванията или органите, изброени в приложение VIII, или на което и да било юридическо лице, образувание или орган, установени в Русия, над 50 % от правата на собственост в които се притежават пряко или непряко от образувание, посочено в приложение VIII.
                        
                        
                           Член 1е
                           
                              1.   Забраняват се продажбата, доставката, трансферът или износът на деноминирани в евро банкноти за Русия или за всяко физическо или юридическо лице, образувание или орган в Русия, включително за правителството и Централната банка на Русия, или за използване в Русия.
                           
                           
                              2.   Забраната в параграф 1 не се прилага за продажбата, доставката, трансфера или износа на деноминирани в евро банкноти, ако тези продажба, доставка, трансфер или износ са необходими за:
                              
                                          а)
                                       
                                       
                                          лично ползване от пътуващите за Русия физически лица или от пътуващите с тях близки членове на семействата им; или
                                       
                                    
                                          б)
                                       
                                       
                                          официални нужди на дипломатически мисии, консулски служби или международни организации в Русия, които се ползват с имунитет в съответствие с международното право.“.
                                       
                                    
                        
                     
                  
                        2)
                     
                     
                        В член 4б се добавят следните параграфи:
                        
                           „3.   Забранява се инвестирането, участието или приносът по друг начин в проекти, съфинансирани от Руския фонд за преки инвестиции.
                        
                        
                           4.   Чрез дерогация от параграф 3 компетентните органи могат да разрешат, при условията, които сметнат за уместни, инвестиционно участие в или принос към проекти, съфинансирани от Руския фонд за преки инвестиции, след като установят, че такова инвестиционно участие или принос се дължат по силата на договори, сключени преди 2 март 2022 г., или по силата на акцесорни договори, необходими за изпълнението на такива договори.“.
                        
                     
                  
                        3)
                     
                     
                        Приложението към настоящото решение се добавя като приложение VIII към Решение 2014/512/ОВППС.
                     
                  
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 1 март 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение 2014/512/ОВППС на Съвета от 31 юли 2014 г. относно ограничителни мерки с оглед на действията на Русия, дестабилизиращи положението в Украйна (ОВ L 229, 31.7.2014 г., стр. 13).
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ VIII
                     СПИСЪК НА ЮРИДИЧЕСКИТЕ ЛИЦА, ОБРАЗУВАНИЯТА ИЛИ ОРГАНИТЕ, ПОСОЧЕНИ В ЧЛЕН 1д
                     
                                 Bank Otkritie
                              
                           
                                 Novikombank
                              
                           
                                 Promsvyazbank
                              
                           
                                 Bank Rossiya
                              
                           
                                 Sovcombank
                              
                           
                                 VNESHECONOMBANK (VEB)
                              
                           
                                 VTB BANK
                              
                           
               “.